钦定古今图书集成/明伦汇编/氏族典/第162卷 > 韩守益
## 钦定古今图书集成/明伦汇编/氏族典/第162卷 > 韩守益

按《万姓统谱》：“守益字仲修，号樗寿，石首人。生于元季。
国朝以儒士摄教宜都，膺贤良文学聘，擢广西佥事，
有抚夷功，补河南道御史。因直言忤，充国子膳夫供
事，不以人代。寻命复御史，究问本监官吏。后补重庆
太守，调繁临江，坐贡举事，贬安庆府判，复取为御史。
凡三历台谏，多激上怒。至是命力士用铁锤击卧地。”
怒平，命太医院调治，限三日入朝，乃改春坊中允，人
争重之。有疾恳辞，居家闭户。吏部起用文移，月至再
三。讣闻日，上深痛惜，召大学士杨溥曰：“卿同乡韩中
允死矣，即欲大用之，天乃夺之甚速，千百人中无此
人也！”守益生平出处，多历险阻，至危言数犯，无所屈
挠。方之古烈丈夫何让焉！